Návrh

Vyhláška
Ministerstva spravodlivosti Slovenskej republiky

z ………. 2005

o Centrálnom informačnom systéme súdnictva

           Ministerstvo spravodlivosti Slovenskej republiky podľa § 92 ods. 2 písm. e) zákona                       č. 757/2004 Z. z. o súdoch a o zmene a doplnení niektorých zákonov ustanovuje:

§ 1
Účel vyhlášky

           (1) Táto vyhláška upravuje spôsob spracovania, poskytovania, sprístupňovania a zverejňovania informácií, osobných údajov a iných údajov (ďalej len „údaje“) v Centrálnom informačnom systéme súdnictva (ďalej len „centrálny informačný systém“).

           (2) Spracovaním, poskytovaním, sprístupňovaním a zverejňovaním údajov podľa tejto vyhlášky nie sú dotknuté ustanovenia osobitného zákona.1)

§ 2
Vymedzenie niektorých pojmov

           Na účely tejto vyhlášky sa rozumie
a)	spracúvaním údajov vykonávanie akýchkoľvek operácií s údajmi alebo súborom údajov, ktoré prebieha v rámci centrálneho informačného systému, najmä ich získavanie, zhromažďovanie, zaznamenávanie, usporadúvanie, zmena, aktualizácie, vyhľadávanie, prehliadanie, preskupovanie, kombinovanie, premiestňovanie, prenos a uschovávanie,
b)	poskytovaním údajov odovzdávanie údajov na spracúvanie alebo iné využívanie, ktoré prebieha v rámci centrálneho informačného systému alebo ktoré sa uskutočňuje vo vzťahu k orgánu verejnej moci, právnickej osobe alebo fyzickej osobe,
c)	sprístupňovaním údajov oznámenie údajov alebo umožnenie prístupu k nim orgánu verejnej moci, právnickej osobe alebo fyzickej osobe na základe žiadosti,
d)	zverejňovaním údajov ich publikovanie alebo zverejnenie prostredníctvom masovokomunikačných prostriedkov alebo verejne prístupných počítačových sietí, ich umiestnenie na úradnej tabuli, ich verejné vyhlásenie alebo uverejnenie vo verejnom zozname alebo registri.

§ 3

           Centrálny informačný systém je informačný systém súdov a Ministerstva spravodlivosti Slovenskej republiky (ďalej len „ministerstvo“) podľa osobitného zákona,2) ktorý tvorí časť štátneho informačného systému.3)

Spracúvanie údajov

§ 4

           (1) V centrálnom informačnom systéme sa spracúvajú údaje 
a)	súdov týkajúce sa občianskeho súdneho konania4) a trestného (súdneho) konania5) a
b)	ministerstva získané pri plnení jeho úloh podľa osobitných predpisov.6)

           (2) V centrálnom informačnom systéme sa nespracúvajú údaje podľa predpisov o ochrane utajovaných skutočností.7)

§ 5

           Údaje podľa § 4 ods. 1 sa spracúvajú v listinnej forme alebo v elektronickej forme.

§ 6

           (1) Postup pri spracúvaní údajov v listinnej forme na súdoch upravujú osobitné predpisy.8)

           (2) Postup pri spracúvaní údajov v listinnej forme na ministerstve upravujú osobitné predpisy9) a vnútorné predpisy ministerstva.

§ 7

           (1) Údaje v elektronickej forme sa spracúvajú prostredníctvom technických a programových prostriedkov, ktoré schvaľuje ministerstvo.

           (2) Vývoj, nasadzovanie, využívanie a prevádzku programových prostriedkov (ďalej len „aplikácie“) zabezpečuje, riadi a metodicky usmerňuje ministerstvo. Pri plnení týchto úloh súdy poskytujú ministerstvu súčinnosť.

§ 8

           (1) Vývoj, nasadzovanie a skúšobná prevádzka aplikácie alebo jej časti prebieha na základe projektu.

           (2) Príprava projektu začína na základe projektovej úlohy. Projektovú úlohu môže vypracovať ministerstvo alebo súd. Súd predkladá projektovú úlohu ministerstvu.

           (3) Projektová úloha obsahuje najmä
a)	obsahové zameranie projektu,
b)	zdôvodnenie potreby projektu,
c)	základné ciele a dopady projektu,
d)	návrh materiálno – technického a organizačného zabezpečenia projektu.

           (4) Ministerstvo zabezpečuje posúdenie a vyhodnotenie projektovej úlohy a rozhoduje o jej schválení.

           (5) Na základe schválenej projektovej úlohy zabezpečí ministerstvo vypracovanie projektu.
          
           (6) Po schválení projektu ministrom ministerstvo zabezpečí jeho realizáciu.

           (7) Realizácia projektu podľa odseku 6 sa končí skúšobnou prevádzkou aplikácie vytvorenej                na základe projektu. 

           (8) Nasadenie aplikácie vytvorenej na základe projektu do bežnej prevádzky, schvaľuje                     po vyhodnotení priebehu skúšobnej prevádzky ministerstvo.  

Poskytovanie údajov

§ 9

           Súdy a ministerstvo si vzájomne poskytujú údaje podľa § 4 ods. 1. Podrobnosti o spôsobe, rozsahu a podmienkach poskytovania údajov medzi súdmi a medzi súdmi a ministerstvom vyplývajú zo schválenej projektovej dokumentácie k aplikácií vytvorenej na základe projektu; to platí aj pre prístupové práva k údajom.

§ 10

           (1) Údaje z centrálneho informačného systému sa poskytujú aj iným orgánom verejnej moci, ak tak ustanoví osobitný zákon.10)

           (2) Podrobnosti o poskytovaní údajov podľa odseku 1 môžu upraviť aj dohody uzatvárané medzi orgánmi verejnej moci a ministerstvom.

           (3) Údaje z centrálneho informačného systému môže ministerstvo na zmluvnom základe poskytnúť aj fyzickým osobám alebo právnickým osobám, ak ide o údaje, ktoré možno podľa zákona verejne sprístupniť.

§ 11
Sprístupňovanie údajov

           Sprístupňovanie údajov z centrálneho informačného systému upravuje osobitný zákon.11) Týmto nie je dotknuté sprístupňovanie údajov podľa osobitných predpisov.12)

§ 12
Zverejňovanie údajov

           Súdy a ministerstvo zverejňujú údaje podľa osobitných predpisov.13)

§ 13

           Na účely plnenia úloh podľa § 7 ods. 2 a § 8 až § 12 môže ministerstvo vydať vnútorné predpisy.

§ 14
Účinnosť

           Táto vyhláška nadobúda účinnosť 1. apríla 2005.